**Uke a leo, uke a filifiliga: Toe kiloga ki palotaga o komiti (board) o akoga l Fakamatalaga mo kura (akoga Māori), akoga mo ofisa i te faiga palota**

**Kaia e fesili ei matou ki otou fautuaga?**

A komiti o kura mo akoga e fai ne latou a tiute e taaua kii i taumafaiga i akoakoga pena foki mo te olaga ‘lei o tamaliki akoga. A matua katoa, mo tino galue katoa mo tamaliki akoga i tausaga akoga 9 (year 9) ki luga e mafai o fili a sui ki kura io me ko komiti o akoga.

E taaua ko te faifaiga o te palota e galue ki tino katoa e palota pela foki mo komiuniti o akoga. Kae fakafanoanoa, me e iloa ne tatou me e se pena tulaga ona:

* E kesekese te aofai o tino e olo o palota i akoga valevale.
* Te faifaiga e fakaoga nei kaati ne fai tusaga ki te se lavea atu o ne kesekesega i loto i nisi komiti; kae
* Nisi tamaliki akoga e faka‘tau ifo me ia latou e se lasi te olotou leo i loto i faiga ikuga a te akoga.

Matou e manako ke uke atu a matua, tino galue mo tamaliki akoga e isi ne olotou vaega i loto i te faiga palota o komiti o akoga. Omotou fakamoemoega me i manatu ne avaka ki fakamafuliga kola e fakamatala atu mai lalo ka fakafaigofie ki tino ke ‘kau ki loto. Te mea nei ka mafai o fesoasoani ki komiti ke tai atagina malosi mai ne latou a olotou tamaliki akoga mo komiuniti o akoga.

**Ke fesoasoani mai ki a matou ke fai a ikuga e uiga ki te faka‘leiga o te faiga palota a komiti akoga, a matou e akai atu ki a koe ke faitau aka ki manatu ki fakamafuliga kae ke tali aka a fesili mai lalo iei.**

***Manatu taaua ke fakamafuli: Ko kura mo akoga ke fakatele ne latou nisi faifaiga io me ko faifaiga katoa o palota a latou i luga i te initaneti, e auala i fono (hui) io me i faifaiga e fakaoga i te taimi nei***

A faifaiga o te palota i taimi nei, kola e lasi te fakaoga o te lafo o meli kae fai a pepa o fakafonu, e mafai o se galue faka‘lei ki a koe mo tau komiuniti o te akoga. Matou e se fai atu ke fakaseai a faifaiga konei e fai i taimi nei. A ko matou e mafaufau ki **kura mo akoga ke fakatele ne nisi io me ko faifaiga katoa o palota a latou i luga i te initaneti io me e auala i fono.** I te auala tenei, a akoga e mafai o fili ne faifaiga palota kola e galue ‘lei ki olotou tamaliki akoga, tino galue mo komiuniti o akoga.

|  |
| --- |
| Fesili 1: A te faifaiga palota a te komiti akoga tenei e fakaoga nei, e mata e ‘lei ki a koe? Kafai ao, i feitu pefea? Kafai ikaai, se a te mea e se ‘lei ki a koe?Fesili 2: E mafai pefea o fai ne tatou ko faifaiga o palota ke galue ‘lei atu ki komiuniti Māori, Pasefika, Musilimu, Asia, tino ne sola (refugee), tino ko mai o nofo mau mo latou e se katoatoa foitino? |

Palota i te initaneti

Matou e mafaufau ko kura mo akoga ke fakatele olotou palota i te initaneti. Ko tena uiga a kura mo akoga e mafai o fakaoga a meli iti, apps mo laupepa iti (websites) ke fai nisi faifaiga io me ko faifaiga katoa tau palota a latou.

|  |
| --- |
| Fesili 3a: Se a tau faka‘tau me ne a pogai ‘lei o te fai o palota i te initaneti? Fesili 3b: Se a tau faka‘tau me ne a fakalavelave o te fai o palota i te initaneti?Fesili 3c: Ne a mea e faka‘tau koe ke fai ne te akoga ke mafai o tausi a otou palota ke saogalemu kae puipuigina? |

Palota e aofia iei a fono (hui)

Matou foki e onoono ko kura mo akoga ke fakaoga a hui io me ko fono ke fai iei olotou palota. Ko tena uiga a kura mo akoga e mafai o fai olotou fono ke atagina iei olotou manatu taaua (kaupapa) fakapitoa a akoga pela foki mo olotou tuu mo faifaiga (tikanga) masani.

Akoga kola e isi ne olotou fakavae aka e isi iei ne faiga fono o palota io me ne nisi auala aka foki o palotaga io me o filifili olotou sui ki komiti, a latou ka se aofia i loto i mafulifuliga konei. A fakatokaga i loto i olotou fakavae aka ka fakaoga.

|  |
| --- |
| Fesili 4a: Se a tau faka‘tau me ne a mea ‘lei o te faiga palota e fakavae i fono?Fesili 4b: Se a tau faka‘tau me ne a fakalavelave o te faiga palota e fakavae i fono? |

***Manatu ke fakamafuli: Faipatiga mo tamaliki akoga (years 9 ki luga), tino galue, pela foki komiuniti akoga***

Ke fakamautinoa ko akoga ke fili ne latou a faifaiga palota kola e olo tonu mo tino katoa, a matou e onoono ko komiti ke manakogina ke silisili ki komiuniti o akoga (e aofia iei matua mo whānau), tamaliki akoga (years 9 ki luga), mo tino galue me ne a olotou mafaufauga me ka fakatele pefea a faiga palotaga o komiti o akoga.

|  |
| --- |
| Fesili 5: Se a tau faka‘tau a akoga e ‘tau o sokotaki mo tino palota mo komiuniti o akoga ke iloa olotou manakoga me palota pefea latou? Kafai e ao, kaia? Kafai e ikai, kaia e ikai iei? |

***Manatu ke fakamafuli: Fakakatoatoa te iloa o fakanofonofoga ki te filifiliga o sui e seki palotagina ki te komiti (co-opting) pela foki mo te filifiliga (appointing) o sui ki te komiti***

Tino faopoopo ki te komiti e mafai i nisi taimi ne sui e seki palotagina io me filifiligina ki loto i te komiti. Te tulafono e fakaasi ne ia fakanofonofoga kola e ‘tau o onoono kiei manafai ko fai te mea nei.

A fakanofonofoga konei ne fakatoka i se taimi ko tai leva, tela ko manatu aka matou ko ‘tau o toe fakakatoatoa ko te mea kafai a sui faopoopo ko filifiligina, a komiti e ‘tau o mafaufau ki olotou tiute i te Tiriti o Waitangi pela foki mo te manakoga ke atagina ne latou a fanau mo komiuniti a te akoga. Penei, a fakanofonofoga e mafai o toe fakafoou ke fakaasi fakapitoa me, ki te mea loa tela e faka‘tau ifo e mafai, a komiti e ‘tau o fakaasi:

* Tamaliki akoga Māori pela foki mo komiuniti Māori a akoga, e aofia iei a iwi mo hapū;
* Tamaliki akoga se katoatoa foitino pela foki mo te komiuniti o te akoga e se katoatoa foitino; mo
* Uiga fai o tagata mo te fafine, lagona o te foitino, pela foki tulaga pela me se tagata io me se fafine o tamaliki akoga a te akoga mo te komiuniti o akoga.

|  |
| --- |
| Fesili 6: E loto koe ki fakanofonofoga ki sui se palotagina (co-opting) mo sui e filifiligina (appointing) ki te komiti e ‘tau o fakafoou i te auala penei? Kafai e ao, kaia? Kafai e ikai, kaia e ikai iei?  |

***Manatu ke fakamafuli: Fakamalosi te leo o tamaliki akoga***

I motou manatu me i faka‘leiga e mafai o fai ko akoga/tamaliki i akoakoga ke mafai faeloa o fai tusaga i loto i ikuga fai a komiti o akoga. I te vaitaimi nei, kafai ne fai te palota ke fakafonu se avanoaga mo se sui o tamaliki akoga kae ne seki manuia, te avanoaga tena e se mafai o fakafonu ke oko loa ki te sua taimi o te palota o sala te sui o tamaliki akoga.

Matou ko onoono ke fai se manakoga ko komiti ke fili se sui o tamaliki akoga io me fakatuu se auala e kese ko tamaliki akoga ke isi se olotou leo i loto i faiga ikuga a te komiti, i tulaga kola ko se manuia te faiga palota ke fakafonu te avanoaga mo se sui o tamaliki akoga.

|  |
| --- |
| Fesili 7a: E loto koe ki te manatu tenei ke fakamafuli? Kafai e ao, kaia? Kafai e ikai, kaia? Fesili 7b: Ne a foki nisi mea e mafai o fai ke fakamalosi ei te leo o tamaliki akoga kae ke fai tusaga i loto i palotaga o komiti o akoga?  |

***Manatu ke fakamafuli: Fakaasiga o se fakatokaga toetoe o taimi palota a tamaliki akoga pela foki mo palotaga foliki (by-elections) o tino galue***

I te vaitaimi tenei, e isi se fakatokaga mo te 63 aso o taimi fai palota foliki (by-elections) pela foki mo palotaga o sui o tamaliki akoga. E iloa ne matou me i nisi komiti e manako o fai ne latou se palota ke fakafonu ei a avanoaga se tumau mo tino galue ke vave atu ki te mea e mafai i lalo o fakatokaga o taimi konei e fakaoga. Mo tamaliki akoga, te fakatokaga e toetoe e mafai o ‘lei atu kae e lasi atu tena fesokotakiga. Matou e avaka te manatu ki se fakatokaga foou mo se masina e tasi o faiga palota foliki mo tino galue pela foki mo palotaga o sui o tamaliki akoga.

|  |
| --- |
| Fesili 8: E loto koe ki se fakatokaga foou mo se masina e tasi o faiga palota foliki ki sui o tamaliki akoga pela foki mo palota foliki mo tino galue? Kafai e ao, kaia? Kafai e ikai, kaia e ikai iei? |

**Nisi fakamafuliga ne avaka**

E avaka ne matou ne naai fakamafuliga pela mo te fakamainaga o faifaiga ki avanoaga se tumau, pela foki mo akoga ke filifili me mafea e fai ei a palotaga a tamaliki i akoga. Matou foki e avaka manatu ki ne fakamafuliga foliki pela foki i feitu tau masini. E mafai ne koe o faitau atili ki manatu ke fakamafuli i konei.

**E fai pefea ou manatu**

A pepa ki fakatagi konei e pono i te po 16 o Iuni. Kafai e fakatoka tau fakatagi e mafai ne koe o fano ki te Education Consultation, meli iti legislation.consultation@education.govt.nz io me tusi ki te:

Education Consultation

Ministry of Education

PO Box 1666

Wellington 6140

Fakamolemole ke mautinoa i tau pepa fakatagi e mafai o tala ki tua i lalo i fakanofonofoga o te Official Information Act.